Не сумняваючыся ў прафесiйным узроўнi журы, асабiста я, напрыклад, не магу зразумець падыходу да яго фармiравання. Розуму не дабяру, чаму кампазiтары - тры, а паэт - адзiн? Хiба музыка (еўрапоп з элементамi нацыянальнага каларыту) важнейшая за тэкст? А хто ацэнiць якасць перакладу (як мiнiмум адзiн куплет i адзiн прыпеў конкурснай песнi павiнны быць на англiйскай мове)? I, урэшце, чаму ў спiсе няма нiводнага "газетнага журналiста" (гэта не пакрыўджаны прафесiйны гонар гаворыць, а сапраўднае неўразуменне, бо ў рэспублiцы хапае аўтарытэтных музычных крытыкаў)... Зрэшты, гэта не так ужо i важна, бо пытаннi пытаннямi, а нам жа галоўнае - каб выбар быў годны i каб абраны выканаўца або калектыў здолелi прадставiць Беларусь не горш за дзявочы тандэм Вольгi Сацюк i Кацi Лiпоўскай.